Document ID: /roh_data/filtered/fineweb-2-filterrobots_roh.jsonl.gz/72957

Selva avon 100 onns
Notizias culturhistoricas ord la Val Tujetsch
Rimnei las restonzas,
sinaquei ch’ellas mondien buc a piarder. Gion 6,12.
Cun ils 13 da december, il di da s.Lucia, 1908 ha Tujetsch celebrau in centenari da tresta memoria. Tschien onns eis ei stau, ch’ina stermentusa lavina ha rasau ora tema e sgarschur, profunda dolur e tristezia sur il pign vitg da Selva. Nus mein viadenasi ella tgeua vallada e schein puspei raquintar ina gada vegls vischins la tresta sort da lur cars perdavons. Igl ei unviern, nus havein peda. Il vitg da Selva, situaus en in parlet da praus e serraus en da duas varts da teissas, aultas spundas, ei staus exponius da vegl enneu a differents prighels. Selva ha el decuors dil temps stuiu far atras grondas disgrazias. Perquei di era il poet da Selva, Giusep Steiner (†1904), stend a S. Brida ed alzond ses egls encunter Selva, cun buna raschun:
Cheu ves’ins lu in’autra val,
Mo quell’ves’ora bia pli mal.
Gl’ei Selva, liug zun blasfemau,
Ch’ha glieud e tiers pli ga satrau;
Gie, cheu ei stau zun bia sgarschur,
Ch’ha fatg anguoschas e snavur;
Cheu san ins numnar la val da larmas,
Cheu gida nuot, neginas armas!
Selva vul dir uaul, e buca per nuot. Avon tschentaners, sco ins anfla aunc en
veglias scartiras, vegneva Selva numnaus semplamein «im Holz». Pli daditg era la
spunda denter Carmihut e las Petgas surtratga cun uaul. La gronda casa dubla,
che la claustra da Mustér possedeva ina gada a Tschamut, era baghegiada (era ils
plantschius!) cun quaders, ch’ins haveva pinau silla spunda sur Tschamut
encunter Scharinas. Pli tard formava quei uaul ina schetga e negin astgava pinar
cheu lenna, ni sin il siu, ni sin quei dalla vischnaunca. «Mintga streh tgèsa in
taler strof.»
Priu ora in pign circuit, igl Uaul da Rusas ual sur Selva, ei quella tenda uaul svanida ussa totalmein. Schebein quei ei daventau tras barschament, ni sch’igl uaul ei morts giu plaun e plaun, savein nus buca dir. Tgunsch sa il davos esser stau il cass. Nus fagein gie onn per onn l’observaziun, ch’ils uauls da maun sura, sco per exempel Liets, Uaul Flurin e Camischolas, van cun ried anavos. Els cloman tier als habitonts da Tujetsch da plantar en niev uaul ellas largias, sch’ins vul buca riscar il medem prighel da lavinas sco a Selva. Quei savess tgunsch daventar cul temps per il vitg da Rueras. Sche la lavina meina in di ils baghetgs dil mises da Mila giu ella Rufna, sche stein nus mal, denton sesmarvigliar savein nus buc. Plantei en uaul!
Denton buca mo las spundas, era la val sezza da Selva era ina gada cuvretga
cun uaul. Dadens il vitg enagiu sextenda dapresent in grond toc terren humid,
numnaus Las Palius. Onns da bialas stads portan quellas fein e risdiv en
abundonza, mo arar san ins mai ellas. In pur ha avon onns empruau d’arar si in
toc ed il pli grond avantatg ch’el ha giu da sia stentusa lavur ei stau, ina
gronda pluna cuscha e lenna. Selva haveva pia dad in temps uaul en abundonza;
ussa eis ei scart da lenna e quei ton pli, ch’era igl uaul da tschei maun dil
Rein setila pli e pli encunter l’aua Nual, ferton ch’ils pegns da Plaun Viradas
vegnan era pli rars. Avon temps ei cheu bein enqual pegn vegnius daus fiug per
spuentar igl uors.
Il vitg da Selva ha dapresent 72 habitonts cun 12 ½ fiugs e 13 casas. Igl onn 1853 dumbrava Selva 76 olmas e 17 casadas. Tenor ina exacta statistica, fatga da sur decan Giachen Antoni Degonda 1768, haveva da gliez temps Selva 96 habitonts cun 19 fiugs. Da quels eran 5 umens e 2 femnas absents. Sche ins pareglia las famiglias da lezzas uras cun quellas dad ussa, sche dat ei la suandonta survesta:
|1768 persunas||1909||persunas|
|Riedi||20||Venzin||37|
|Werth (Würth)||19||Peder||18|
|de Curtins||12||Loretz||9|
|Hetz (Hütz)||12||Giger||5|
|Peder||8||Berther||1|
|Berchter||6||caplon Elvedi cun fumitgasa||2|
|Curschellas||6|
|de Gonda||5|
|Cundrau||3|
|de Flurin||2|
|caplon Laimpach|
|cun mumma e niaza||3|
|Total||96||Total||72|
Avon tschentaners sesanflava il vitg pli anora. Perdetga da quei ei il num «Tschevitg» = tschei vitg, ch’ils praus dador Selva portan aunc ussa e nua ch’ins encorscha aunc plirs suloms. Probabel ha ina bova giud la Val da Clavausura ruinau il vitg vegl ni schiglioc sfurzau ils habitonts da seretrer pli anen. Ch’igl ei rut ora cheu ina gada ina gronda bova, muossan claramein las numerusas muschnas, che surtraian per grondissim donn ina extendida squadra dil meglier terren.
Era il fiug ha visitau Selva cun sgarschur e devastaziun. 1785, ils 15
d’october ei igl entir vitg barschaus giu. Sulettamein la petga dil begl seigi
restada intacta. Il fiug seigi ruts ora ella casa dallas «Mihellas», ual sut la
baselgia, ferton ch’ina femna seigi ida sur combras en cun cazzola per stuppa.
La paupra glieud eri dalla tema ed anguoscha tut confusa, aschia ch’ei savevien
dustar ni fiug ni auter. Ina dunna seigi ida en nuegl ed hagi priu ora las
cadeinas senza catschar ora ils tiers. Da cheu deriva probablamein l’ordinaziun
dil vischinadi, che negin astgi luvrar cun glin (spatlar, tscherschar...) da
cazzola.
En quella disgrazia ei era la baselgia, consecrada da uestg Josef Mohr ils 13 da zercladur 1630 en honur da s. Gion evangelist, s. Paul e s. Valentin, barschada giu. Tier la reconstrucziun dalla nova baselgia seigi in cert mistral Mirer da Sursaissa e Fidel Condrau da Rueras stai gronds benefacturs. En quei barschament ei era igl urbari vegl daventaus ina unfrenda dallas flommas. Il present urbari ei vegnius tschentaus si per cumissiun dalla Curia 1791, ils 13 d’avrel dil plevon da Sedrun, sur Vigeli Venzin cun ils ugaus dalla caplania Remigius Curschellas e Leci Sievi e gerau statalter Gion Hasper Riedi.
Schebein ei existevi gia avon 1630 ina baselgia a Selva, lein nus buca dir. Nus savein strusch crer.
Pervia dalla fundaziun d’ina caplania a Selva han ils vischins da Selva e
Tschamut giu endamen cun uestg Gion VI Flugi d’Aspermont 1658, essend el vegnius
quei onn a Tujetsch per cresmar e far visitaziun. Definitivamein ei il benefeci
dalla caplania vegnius fundaus pér 1665 ed approbaus dalla Curia episcopala ils
13 da mars 1666. Deputai da Selva e Tschamut ein stai serendi tier igl uestg cun
ina brev da landrehter Conradin de Medell (†1. zercladur 1691) il qual ha giu
recumandau cauldamein la caussa da ses cumpatriots. La brev da landrehter
Conradin sesanfla egl archiv episcopal a Cuera e porta sia arma cun il datum:
«Davetsch den 10. Merzen 1666.»
La pervenda purtava all’entschatta 160 renschs (circa 272.– frs.). Sco emprem caplon da Selva anflein nus Pieder Callenberger, ch’ei staus leu entochen 1681.
Il pli grond inimitg da Selva ei denton adina la lavina stada e quei da duas
varts. Va il viandont temps da stad dil stradun viadenasi encunter Tschamut e
mir’el giu encunter il vitg da Selva, sche observa el, che tuts baghetgs, pustai
sisum il vitg, han ina ferma ustonza en fuorma da cugn e dian ad el: Igl inimitg
smanatscha cheu da surengiu! Quels mirs grisch-ners, surcarschi cun pastg,
dattan al vitg in serius aspect, e sez la baselgia fa cheu negina excepziun.
Seferma il viandont empau e mira el gradagradvi, da tschei maun dil Rein, sche vesa el in’aulta, lada, teissa spunda, surcarschida cun pastg, bostga e draussa. Enamiez quella, gest en fatscha al vitg, mira neuvigiu cun seriusa tschera ina aulta val en fuorma da dartguir, la Val Ruinatsch, nua ch’il nauschaspért da lavina avdescha. Il vitg schai bein circa 500m naven dil Rein e circa 100m pli ault, ch’il vau dall’aua, nuotatonmeins tonscha, sch’ei sto esser, schebein il buf, sco era la lavina sezza cun lur devastonta forza il vitg beinmaneivel. Aschi stermentusa ei la furia dad ina lavina en nossas muntognas! Il prighel ei ussa buca pli schi gronds sco avon onns, denton el ei aunc adina cheu. La Val Ruinatsch han ins gia da decennis enneu entschiet a segar ora e pinar ora la draussa ed effectuau cheutras, che la neiv vegn giu quasi dafertontier senza far donn, ferton che la neiv sefermava pli daditg vid il liung e spess pastg, vid bostga e cagliom e rumpeva per ordinari giuadora en furiusa, cumpleina massa pér encunter la primavera, cura ch’ei curdav’en la marschauna.
Era da maun sura ei il prighel svanius per part. La vischnaunca ha avon onns cun susteniment dil cantun e dalla confederaziun plantau en cun gronds cuosts uaul sur Selva si e menau si tscheu e leu rempars e foss per retener neiv e bova. La giuvna plontaziun prosperescha e porscha, Dieus seigi ludaus!, onn per onn pli consoleivla segirezia e meglier schurmetg.
Quei che augmentava aunc il sterment digl unviern als habitonts da Selva, era da lezzas uras la munconza d’ina buna e segira via encunter Rueras. La spunda denter Selva e Carmihut ei aulta e fetg teissa e perquei prigulusa da lavinas. Beinduras vegnevan ei perquei serrai giu da tutta communicaziun cun l’ulteriura vallada, ed igl ei schabegiau, ch’ins ha stuiu refierer sepulturas per plirs dis ed ira la finala aunc da tschei maun ora cun quellas.
Il stradun dad ussa, baghiaus leu atras 1863 ha levgiau la communicaziun entras ina megliera via, mo la calamitad pervia dalla lavina ei aunc adina la medema. Nus havein mai saviu capir, co ins ha astgau dar quella direcziun al stradun denter S. Brida e Tschamut. Quei ei, sil plipauc detg, imperdunabel! Il toc via naven digl Uaul da s. Brida entochen Tschamut ei buca mo fetg prigulus temps d’unviern pervia da lavinas, cunzun ellas Vals; temps da primavera, nua che il terren sesgreglia, e temps d’atun, nua che cauras e nuorsas pasculeschan leu, ei quei toc via tscheu e leu era prigulus pervia dalla crappa. La suletta correcta e segira direcziun pil stradun fuss stada tras Carmihut, lu ina punt vi sin tschei maun da sum en trals mises semanond sulla punt vedra neu si tral vitg Selva, leu grad en e cun in per carauns da Crestas si a Tschamut. Ei fuss buca stau la pli cuorta lingia, denton senza dubi la pli segira e la pli comunizeivla per ils Dadens gl’uaul e che havess ultra da quei era purschiu in’emperneivla variaziun pigl egl, ferton che la presenta, grada via ei da snueivel gronda monotonia. Igl ei vegniu falliu cheu da differentas varts. Era certins filosofs da Selva han da sias uras buca muncau da clamar: «La via stu ira sé della pastira ain!»
E lu per cass ch’il stradun dall’Alpsu vegness tenius aviarts temps d’unviern, sco ins sa forsa aunc haver speronza ina gada cura che la viafier ei tochen Mustér, – quei toc via fuss staus segirs, sche buca grad dil tuttafatg, tonaton per la gronda part.
Suenter quei ch’ils da Selva han giu lur baselgia e lur agen caplon, han els giu in bien ton meglier e stuevan buc ira ton «on Tujetsch», sco els havevan per moda da dir, cura ch’els vargavan ora igl Uaul Tschuppina. Biars onns, aunc ditg suenter che Rueras e Selva havevan lur agens spirituals, stueva tut ir, firaus e dumengias, ella farria a Sedrun a messa e quei sur tut onn ora. Ei ha dau bia da far, bia scrivems e deputaziuns tiella Curia, entochen ch’ils da Selva e Tschamut han saviu frequentar leuen il survetsch divin, priu ora las fiastas grondas, ed entochen ch’ils vischins da Rueras han saviu star grad eri, priu ora las dumengias denter
s. Placi e la dumengia dil rusari, nua ch’els ston aunc adina serender ella
farria. Era tier funcziuns da bara e tier uffecis generals stuevan ils caplons
ir firaus e dumengias cun la messa ella baselgia parochiala, sch’ei vegneva
garegiau, e lu era tuts venderdis Cureisma.
Cura che quellas obligaziuns ein vegnidas sluccadas, ei vegniu manteniu denton il dretg,ch’il plevon dalla vallada hagi da proveder ils malsauns dall’entira vischnaunca e ch’il Sontgissim astgi vegnir salvaus si mo ella baselgia parochiala.
Ils vischins da Selva han stuiu haver ditg pazienzia en quei punct. Pér ils 11 d’october 1842 han els finalmein survegniu la lubientscha da Ruma da salvar si per adina il Sontgissim en lur baselgia e persuenter havessen els giu da pagar 80 talers, ch’ein denton sin supplicar dil pauper vischinadi, vegni reduci sin 19 ¾ talers ni 65 flurins 50 rizzers en valeta da Cuera = circa 111.– frs.
Cura ch’il caplon da Selva ha survegniu il dretg e l’obligaziun da proveder ils malsauns, savein nus buca dir; scadin cass gia baul. Aschia capin nus ils plaids digl urbari, che dian: «Il beneficiat sto ver la cura d’olmas, va tier malsauns da Carmihut, Caspausa, Selva e Tschamut.»
Aunc all’entschatta dil tschentaner vargau existevan entginas casas a
Carmihut. Ussa seregorda negin pli da talas. In cert Nicolaus Biarth da Carmihut
ha fatg si 1676 duas messas perpetnas, ina a Selva e l’autra a Tschamut, che
vegnan aunc ussa legidas. – En ina casa a Carmihut vegnev’ei fatg ustria ed ils
da Caspausa vegnevien giu bugen cheu e sedivertevien en quella casa; aschia
raquenta ina veglia tradiziun. Quei ei forsa la raschun, pertgei ils perveseders
da Caspausa ein aunc adina schi da buna veglia e tegnan lur solita perdanonza!
Sur Carmihut orasi egl uaul era il corps dils catschadurs postaus, cura ch’ils Franzos, l’armada da Loison, ei ida cheu atras ils 6 da mars 1799. In punct strategic numero in! Cheu ha la resistenza da vart dalla Surselva encunter ils Franzos entschiet e cheu ein era las empremas unfrendas dils Franzos curdadas, ferton che l’emprema unfrenda ord la retscha dils Grischuns ei stada il ferm giuven Giachen Martin Berther da Camischolas, blessaus a Putnengia entras ina balla, e suenter mazzaus barbaricamein dils Franzos. Dis ed onns steva sut ils baghetgs da Putnengia sper ina muschna ina sempla crusch en memoria da sia curdada.
Era igl ugau pervenda da Selva, Rumias Curschellas, sesanflava denter la cumpignia da Tujetsch leuenasi egl uaul sur Carmihut. Vesend el a vegnend leugiu sutora in officier sin in cavagl alv, hagi el detg a ses camerats: «Ju vi tuttina mira, sch’iu gartegia bétga quel!» hagi tschentau sia buis sin in cusch, laghiau e sittau giu el.
Ils Franzos, che seigien curdai en quell’emprema attacca, seigien satrai ella Foppa Tschuppina ella paliu. In auter, ch’era curdaus pli anen, han ei runau giu els Ruvens da Funs, dadens Carmihut enagiu. Udend a raquintond quei ina ga pli tard in gagliard buob da Selva, Paul Giusep Venzin, seigi el ius giu en quels ruvens ed hagi anflau l’ossa e spert cattau adagur in grond e bi nuv mellen. La schuldada franzosa purtava mintgin ina terschola dil dies giu e giusum quella in nuv mellen.
Vesend ils da Selva a vegnend ils Franzos dador Tschamut, hagien ins tuccau da stuornas e tut tgi ch’era aunc leu, seigi fugius a Rueras, glieud veglia vi Surrein els baghetgs. La davosa persuna, che seigi ida ord il vitg, seigi stada Onna Catrina Riedi, maridada Deplaz-Venzin, mumma da sur Deplaz. Quella haveva il plan da vegnir a Rueras e da leu fugir cun sia quinada si el mises Mila. Mo ella ei stada memia tard. A Selva seigien ils Franzos seteni si nuot, sulet ina ruosna hagien ei sittau el zenn grond.1
Denton, nus lein schar ruassar il paun da Selva e l’invasiun franzosa da 1799. Per Selva e Tschamut ei quella aunc buca stada schi nauscha; tut pli stermentusa per l’ulteriura Val Tujetsch e la Cadi, cunzun per Mustér. Per la Cadi ei l’uiara encunter ils Franzos stada dall’entschatta entochen la fin il pli trest eveniment da sia historia, buca perquei ch’ils Franzos ein vegni, anzi perquei ch’il brav e bien pievel ei vegnius surduvraus e menaus trestamein pil nas entuorn dils signurs, che stevan sut la pantofla da certas pussonzas e che vegnevan pagai persuenter. Il pievel senteva claramein en sesez, tgei ch’ei fuss il meglier da far: Star «naturals»!
Nuot caracterisescha meglier quell’uiara en nossa tiara, ch’ils plaids, ch’ils purs schevan silsuenter en Surselva:
La teila ei urdida el Tirol dils gronds signurs,
Tessid’en Rezia e tratg’en culs cavels dils paupers purs!
Tenor nossa perschuasiun ein quels eveniments aunc ditg buca sclari si sufficientamein. In student grischun savess sefar cheu meriteivels cun rimnar il material cumpleinamein e publicar ina historia critica sur l’uiara dalla Surselva encunter ils Franzos.
Co stev’ei culla scola a Selva? Sco en biars auters loghens, aschia ei era a
Selva il caplon staus igl emprem scolast e la casa pervenda l’emprema casa da
scola. E quei ei stau il cass ditg avon che la vischnaunca sco tala, ni il stadi
hagi marveglias ni fetschi enzatgei da quellas varts. Ils differents vischinadis
cun il spiritual alla testa han giu il quitau per la scola. Il spiritual fuva
per ordinari pagaus nuot per dar scola, ni quasi nuot. In interessant document
da quellas varts cul datum 1677, ils 15 d’uost «Pacten und Conditionen wie man
einen Caplon aufnimmt zu St.Jacob» di denter auter arisguard las obligaziuns
d’in caplon a Rueras il suandont:
...«Zum Triten allen Werktagen ohne kein Beschwernuss oder Lohn 2 Malen zum Tag Schuol halten.»
Tenor in auter document da 1765 retergeva il caplon da Rueras per far scola als affons da Rueras e Giuv

Abgang in Rueras

8 Uhr morgens im Winter

Sonntag, Mittwoch und Freitag

7 Uhr abends im Sommer

Ankunft in Selva

9 Uhr morgens im Winter

8 Uhr abends im Sommer
Stau fatg la via nova sul Cuolm d’Ursera, cursava la posta
temps da stad, per l’emprema ga calonda fenadur 1865. L’auter temps mava il pot
naven da Rueras treis dis per jamna – mardis, gievgia e sonda – e quei tochen
Tschamut. Las siat dalla damaun naven da Rueras, las otg a Selva e mesa las nov
a Tschamut. – Dapresent sto il pot ir mintgadi a Selva e Tschamut, priu ora las
dumengias e curdond en grondas nevadas. Ed ussa, tgi ei stau igl emprem pot da
Selva? Martin Felici Schmed da Rueras, quei brav e sempel um, dil qual nus
seregurdein aunc aschi bein, sco ei fuss oz. Ei era in pauper schani, denton in
um dad aur, cuntents e pazients sco Job. El haveva il bia duas vaccas ed ina
stiarla, enzacons tiers manedels, ch’el perveseva aunc tier far pot tut unviern
ora en sia solitaria acla «Val» sper Dieni. El fuva nies meglier vischin, fageva
reguladamein pliras ga per di sia staziun tier nus, laschond anavos siu uorden
da posta e sia mondura, ferton ch’el serendeva en sia acla. Sia feglia Filomena
purtava temps d’unviern, quels dis ch’el mava a Selva, il solver tochen Dieni,
dis ruhs era il gentar. Duront sia tschavera era el leu cun nus e raschunava
bugen cul bab.
Cun quei che Felici haveva giu fatg pli daditg e fageva aunc ussa denteren empau il marcadont da stiarls e cavals, raquintava el il pli bugen da ses viadis e da sias aventuras a Sebiast, Ligiaun e Varesa, nua ch’ei stuevan vargar giu schliats onns. A nus buobs fageva sia raquintaziun dil bandit «Malerba» adina la pli gronda impressiun. «Malerba» era il capo d’ina banda laders, che periclitava la via sur il Lucmagn e che haveva principalmein en egl ils marcadonts, che returnavan cun lur tschentas pleinas d’aur dalla fiera da Ligiaun. Felici era fiug e flomma cura ch’el vegneva cun siu «Malerba». – Landjeger Duri Maculin da Rueras ha alla finala giu pudiu tier il «Malerba» ellas alps da Scona e fatg fin a quei prigulus cumpogn cun sia suita. Sentelli, che Felici ludava buca pauc la curascha e forza da Maculin!
Haveva Felici finiu siu solver, sche semtgava el da far siu tur a Selva; metteva entuorn schui la termenta tastgacurom, enten la quala ei er’en mintg’enzacu ina brev si da «Schuobalan» e lu pli tard, la sonda, in per numers dalla Gasetta Romontscha, aschiglioc schuber vivamein nuot. Lu vegneva in hazer caput blau cun nuvs alvs, grevs e liungs, che Felici stueva, malgrad sia pulita grondezia, runar suenter ella neiv. Alla finala suandava la capiala aulta, dira e steria, cun duas ualti grondas ruosnas da mintgamaun dil cup, che Felici hagi, surtut frestg il tgau – in um da circa 60 onns! Felici era cunscienzius, denton era pratics e metteva si mintgamai igl emprem sia capetscha e per lu la capiala.
En verdad, ina empau fasierlia mondura, snueivel tuppa sisum la Val Tujetsch, per in pot da Selva! Nus essan savens sesmarvegliai pli tard, ch’il bien Felici ha buca tratg vi Sumsassi la capiala daleugiu, quei malengasi pategl! Da basegns e pratic fuss ei stau: in pign, lev turnister, ina cuorta pelerina da launa, ni craga sco nus schein, in per liungas osas tochen sur schanugl, ina capetscha da pial uors cun ureglias, in pèr vons ed in fest liung enferrau. Quei fuss stau e fuss aunc adina la megliera mondura temps d’unviern per in pot da Selva.
Felici ha stuiu far biaras gadas gronds strapazs sin siu tur. Beinenqual ga ha el giu detgavunda. Ei ha era buca muncau, ch’el ha stuiu traversar il Rein a Carmihut e sfullar tras la neiv da tschei maun per arrivar a Selva e cumplenir sia obligaziun. E tgei paga retergeva quei um? All’entschatta 35.–frs. per onn, che landrehter A. Condrau haveva cumissiun da pagar ora. Per ordinari scheva Felici dar in sac segal ed in sac salin persuenter. Pli tard, nua ch’il tur mava tochen Tschamut, fuva la paga 100.– frs. e mintga tons onns la fasierlia mondura.
Beinduras fageva sia feglia il tur ordinau e turnava a casa cun ina schuba schelada sco fier. Ina gada eis ella arrivada tochen las Vals. Ina gronda lavina era vegnida buca daditg. Nunpudend e nunsavend ir vinavon, ha ella entschiet a grir e pudiu susentar entgins umens, che stevan a Selva avon baselgia – ei era ina dumengia –, ils quals ein vegni encunter e priu giu las caussas dalla posta e schau turnar anavos la giuvna. Felici turnava savens tard a Dieni e miez schelaus. Selamentar era mai sia moda. El sescaldava empau, prendeva cun bien appetit siu gentar, raquintava puspei dalla fiera da Ligiaun, dils mulissiers, dil strangugl che ses cavals havevan enqualga e natural dil «Malerba» e dil landjeger Maculin e mava puspei a perver ella Rufna.
Felici haveva tscheu e leu miseria cun lenna da barschar e sche Filomena deva vid ils pleders da slondas, sche fuv’ei buca bialaura. Mav’ei encunter la primavera, sche haveva Felici per ordinari scart da fein el mava enasi Valmala e fageva nitschuns e beinduras era siu davos refugi a Dieni: «Tge té Duri desses in blah fain!»
Pot Felici haveva in oreifer bien cor. Dalla fiera da Ligiaun fuss el mai turnaus senza purtar a nus buobs enzatgei, il bia in cunti per in. Quei havevan nus il pli bugen ed era il pli da basegns, perdevan gie quel per ordinari entochen l’autra fiera. Sinaquei che nus sefigessen denton buca mal en nossas differentas manipulaziuns, haveva il cunti il bia in «péz rodund».
Da Daniev fuv’el igl emprem vischin, al qual nus aguravan in legreivel bien niev onn. La buna mumma visava il Felici, da nuota dar enzatgei e far cuosts. Quei stridava el. «Quai fuss ina biala, bétga dar dus raps a quels buebs!» Felici haveva bugen nus affons e nus era el. Havessen nus saviu far enzatgei per el, nus fussen i tras in fiug. Nus encurevan sias nuorsas e cun bien cor gidavan nus, cura ch’el mava a mises ora Sisum-Praus.
Suenter la mort da sia dunna, ina pietusa, buna femna, steva Felici persuls cun sia feglia. Dus fegls eran serendi gia da giuven el «Schuobalan» ed ein restai leugiu. Felici ha fatg pot da Selva entochen sia mort. Pudev’el buc ir, sche mava sia frestga, curaschusa feglia, la quala ha fatg bien, oreifer bien cun siu bab. Ell’ei semudergiada, ha luvrau e spargnau cun el onns ora e – Niessegner ha benediu rehamein. Ell’ei maridada pli tard ed ha tratg si ina brava famiglia, che fa era vinavon il pot da Selva tier aunc haver il biro postal da Rueras. Martin Felici ei morts ils 2 da mars 1874 en la vegliadetgna da 69 onns ed avon treis onns (1906) ei era sia feglia Filomena ida ella perpetnadad. Ils buns vischins ruaussien en sontga pasch!
Remarcabel eis ei, che Selva e Tschamut ein mo circa in’ura lunsch naven dils
ulteriurs vitgs da Tujetsch ed han tonaton en biars plaids ina tuttavia autra
pronunzia. Nus lein allegar mo enzacons exempels.
|Selva e Tschamut||Tujetsch, (Sedrun, Rueras)|
|affon||uffaun|
|caglia||tgaglia|
|camon||tgamon|
|encarden||entgarden|
|marenda||marianda|
|perdanonza||perdanaunza|
|perdevons||perdevauns|
|venter||vianter|
|sera||sèra|
|dens||dians|
|contents||cuntiants|
|tonaton||taunataun|
|denton||dentaun|
|anavon||anavaun|
|ensemen||ensiamen|
|é? ...||tgei?...|
Sco ins vesa ord quels exempels pronunzieschan ils Dadens igl uaul biars
plaids tenor la scartira; denton regia ei buca adina consequenza. Sche nus mein
buc en errur, sche deriva quei particularmein dall’influenza dil lungatg dils
caplons jasters, che Selva ha giu triepa dad onns. Plinavon d’entginas famiglias
vegnidas neutier, sco per exempel Condrau, che deriva da Breil, Hitz da
Sursaissa tudestga, las qualas ein vegnidas a Tujetsch all’entschatta dil18avel
tschentaner, sco era dalla pintga communicaziun, che Selva haveva pli baul culs
habitonts dall’ulteriura vallada. Quellas differenzas svaneschan denton ussa pli
e pli, essend la communicaziun cun ils auters convischins dapresent pli
cumadeivla e pli frequenta.
Las expressiuns: che te desses... che vus vegnesses... che te schesses... che vus purtasses etc., che nus havein gia udiu dil pot da Selva, essend el staus nativs da Tschamut, paran ussa da vuler svanir, ferton che quei fuva pli baul usitau a Selva e Tschamut. Quellas expressiuns fan endamen il lungatg franzos cun siu conjunctiv. E nus cartein quei ton pli, essend ch’ei vegn raschunau, che la schlatteina Riedi, dad in temps ualti populada, seigi ina schlatteina franzosa. Dus frars Riedi seigien vegni ord Savoia; in seigi secollocaus a Sursaissa tudestga, l’auter a Selva e quel hagien ins numnau adina il «Savoiard». El hagi giu maridau ina certa Marionna Merian da Balzers (Liechtenstein), che fuvi a Selva in’excellenta apicultura e targevi ord ses biars aviuls onn per onn 200 renschs rendita.
Il num «Terlep» han ils Dadens igl uaul buca bugen, els considereschan quei per in surnum.Tgei quei plaid vegli atgnamein dir, lein nus schar explicar ils filologs. Ad interim manegein nus, che quei plaid savessi derivar da dus plaids latins: ter = treisga e lapis = crap, e vegli, dar d’entellir, ch’ils habitonts da leu seigien in pievel saun e robust, treisga pli dirs, ruhs e ferms, che crap. Ed en quei senn fuss ei buca surnum, anzi ina gronda honur, la quala els meretan en sesez era, essend ch’ei regia Dadens igl uaul quasi adina in’oreifra buna sanadad, aschia ch’els san strusch tgei docter e medischina vul dir.
Ch’ei seigi stau glieud ferma Dadens igl uaul, quei raquentan las plattas dalla punt-nuegl e dil nuegl sez da Gion Martin Peder amiez il vitg Selva, las qualas ins hagi purtau orasi dil Rein. Vi Surrein, el mises da Selva, hagien perfin ils Franzos giu respect avon in «Terlep», che purtavi dus curtès plein latg, in per maun ord tschaler. Ed ina Onna Catrina Riedi seigi sestratga vidaneu cun Franzos, che levien ir cun in briec pieun. Gronda e ferma glieud erien cunzun ils Hetzs e Peders. Selva viveva e viv’aunc ussa bia cun latgiras e quei mantegn la glieud sauna e robusta.
Denton lein nus ussa resdar dad entgins trests schabetgs, succedi entras lavinas Dadens igl uaul, cunzun a Selva. Nus vegnin a relatar quei cronologicamein. Il material tier nossas notizias havein nus rimnau tscheu e leu ord differentas scartiras e tradiziuns. En particular havein nus fatg diever dils cudischs da morts nr. 5 e 6 ord igl archiv da Tujetsch. Plinavon igl urbari da Selva: «Unglück von Selva im 13.Tag des Christmonats. 1808» da pader Placi a Spescha ed entginas gasettas. Beinenqual vischin ha raquintau e communicau a nus enqual caussa. A tuts nies cordial engraziament persuenter!
1708, ils 21 da mars, ein Gion Rest Peder e Simon Oliva vegni ella lavina
dadens il vitg Tschamut.
1719, ils 10 da schaner, ein duas femnas da Selva, Catrina da Vienna e Maria Margareta da Vienna vegnidas ella lavina ellas Vals. 1730, ils 31 da mars, ei Martin Rumias Curschellas vegnius pella veta entras ina lavina a Vidauas sper Tschamut.
1736, ils 26 da schaner, ei Giuliana Schrefer da Tschamut vegnida tschaffada dalla lavina en la Val s. Martin e suenter dus dis cavada ora morta.
1806, ils 19 da fevrer, mesjamna dalla tschendra, ei la lavina vegnida giu dalla Val da Plaun (sur Selva) entuorn l’ina dil di ed ei ida cun ina casa dubla gronda, nua che la glieud eran per ventira fugi ual avon pign mument. Era in clavau dador baselgia cun enzacons tiers manedels ei vegnius sfraccaus ensemen; cun ils tiers gronds fuvan ins untgi ora il di avon.
1808, ils 12/13 da december. Quei ei stau la pli stermentusa lavina, che la historia raquenta sur Selva. Ei haveva dau ina nevada da treibratscha e miez, che tunscheva tochen si tiella secunda latta dil chischner. Quei fageva tema e sgarschur als paupers habitonts. Ei neveva e cuflava aunc adina vinavon. Baul fuva ei stgir e baul clar; alla finala fuv’ei aschi sgarscheivel, che biars ughiavan buca pli dad ir ord casa, da perver e buentar lur animals. La cufla vegneva da tuts mauns cun tala vehemenza, ch’ins astgava buca setener si ordaviert, sch’ins leva buca riscar da vegnir tschocs e stinschentaus vi.
La sera dils 12 dadecember fa il caplon, sur Pieder Fidel Weller da Sedrun,
ch’era gia dudisch onns leu sco premurau pastur dallas olmas, aunc dir ils
vischins in paternies, che Niessegner vegli pertgirar els dalla lavina. Els
secusseglian lura sin tgei maun fugir, sisum ni giudem il vitg? Ils biars
suspectavan e temevan il pli fetg la lavina dil Plaun e cartevan che giudem il
vitg seigien ins il pli segirs. Auters temevan pli ferm la lavina da tschei
maun, dalla Val Ruinatsch, e secartevan pli segirs sisum il vitg. Plein carezia
e quitau per lur venerabel caplon han ils buns vischins supplicau el da serender
en il liug il pli segir, regurdond el vid la lavina avon dus onns, che hagi gie
giu cuvretg en sia casa e la baselgia sisum il vitg. Sur Pieder ha engraziau per
lur buontad e maniau, la divina providientscha ha destinau ussa mia casa per mei
ed jeu vi restar en quella e parter cun vus il prighel, che smanatscha a nus
tuts. Dividi en lur supposiziuns danunder la lavina pudessi vegnir, prendan els
trestamein cumiau in da l’auter e serendan, tgi sisum e tgi giudem il vitg –
biars per buca seveser pli sin quest mund.
Ei fuva profunda stgiraglia; l’aura aunc adina stermentusa. Ils suffels menavan la cufla cun vehemenza encunter las casas, che las preits tgulavan. L’ura haveva dau las dudisch. Ils vischins eran per part semess a ruaus, auters vegliavan e fagevan oraziun. Ei dat l’ina. Cheu, tuttenina rebattan las vals dad ina stermentusa canera. Ina sgarscheivla lavina rump’ora sisum la Val Ruinatsch. Entras la stremblida semetta era la spunda dadens ils Benaus en moviment e cun furibund fraccass e terribla forza sederschan sco in cametg las duas lavinas ella profunditad, sfraccond ensemen tut, tgei che vegn encunter. Arrivond giu el Rein sebettan ellas cun horribla forza neuvi sur in rieven si e pudend la lavina da Benaus (Benaults, Vanaults)
Dalla damaun dil mardis entochen venderdis sera havevan ins cavau ora scheniv
cadavers, ils quals ins ha cavegliau en bara el clavau dalla pervenda. Denton,
co transportar tontas baras el santeri a Sedrun, varga in’ura lunsch? Purtar las
baras si Caspausa e da leu oragiu fuss strusch stau pusseivel; la via ordinaria
sutora era serrada giu ed aunc adina sil pli ault grad prigulusa. Finalmein ein
ins tonaton seresolvi dad ir sutora. Cun stentusa fadigia ed ughegiond la veta
han ins rut via. Ils cadavers, schelai sco fier, per part en vischals, per part
zugliai en blahs, ein vegni cargai si sin schliusas a maun. En profunda dolur ed
immensa tristezia, resignai, culs egls plein larmas, ha la sonda damaun il
serius conduct da bara entschiet – il pauper bien caplon, sfraccaus da lavur e
dolur, ordavon cun ina sempla crusch lenn. En verdad, ina greva crusch!
Sez ils grugns e fistatgs ners dalla Val Ruinatsch e dils Benaus parevan da mirar cun commiseraziun neuvigiu sin il vitg devastau e sin la tgeua processiun, che setergeva en solemna lingia tras las Vals; els parevan da star mal ussa dallas trestas unfrendas, ch’els havevan garegiau en lur crudeivla furia.
L’entira vischnaunca, tut tgi che ha pudiu, era ensemen ed ha priu viva part dalla dolur da lur cumbrigiai vischins. Tut che cridava e bargeva. Las baras ein vegnidas satradas tuttas scheniv en la medema fossa. Ils auters sis cadavers ein vegni satrai il di suenter, la dumengia. Il cronist, pader Placi a Spescha, metta vitier: «Ins sa buca descriver la consternaziun e dolur, ch’empleneva il cor da tuts presents. Cuolms e vals resunavan dil plirar e bargir. Ed ei fuva ina ferdaglia, che las larmas schelavan vid la vesta.» Pilver, il poet ha raschun:
Gie, cheu ei stau zun bia sgarschur,
Ch’ha fatg anguoschas e snavur,
Cheu san ins numnar la val da larmas,
Cheu gida nuot, neginas armas!
1809, il schaner, ein dus ferms umens vegni mazzai dalla lavina gest dador il
vitg. Senza saver dar en il datum, havein nus aunc anflau suandonts schabetgs da
disgrazias a Selva: In cert Rest Riedi ei vegnius per la veta dador Selva entras
in crap ruclont. In Balzer Riedi ei daventaus l’unfrenda d’in squatsch lavina ed
ha anflau la mort ella Bullatscha. In Schnoz cun aunc in auter ein vegni ella
lavina dadens Carmihut. Lur baras han ins anflau per la primavera. In Barclamiu
Berther ei ruclaus ellas Vals cun encurir ses tiers, in Curschellas dad ir per
cristallas.
1809, ils 14 da fenadur ei sur Pieder Weller serendius a Wassen, cantun Uri, sco caplon. La raschun pertgei savein nus buc.
En ina brev dils 23 d’october 1809 alla vischnaunca per mauns dils dus vischinadis Selva e Tschamut, ha uestg Carl Rudolf de Buol, Schauenstein garegiau da far uorden cun la pervenda e d’augmentar quella. Denter auter ei vegniu stipulau...
5. «Da schar prender si il beneficiat la stad 7 mutgs: 3 en l’Alp da Tschamut e 4 sin la pastira da Selva...»
8. «Da cheu en in onn baghegiar ina casa en Sutcrestas dapersei, e denton far
in’ustonza sufficienta sur casa per dustar la lavina – prender si ina casa per
el a Tschamut, ch’el possi star leu ils treis meins d’unviern (december, schaner
e fevrer), sch’el vul.» Quella ordinaziun ei vegnida dada pervia dil prighel da
lavina a Selva e cheutras sligiau la cunvenziun fatga pli da vegl cul
reverendissim caplon, nua ch’ei steva scret:
«Fünftens: Soll Er (numnadamein il caplon) laut unsern accord, und Gewohnheit Selva und Tschamut, es seye Fest, oder Feyertag, und Werktag, einmall zu Selva, und einmall zu Tschamutt alle ämbtern Mess . . . Vesper . . . Kinderlehre alternative halten. In denen drey Wintermonath aber, da die von Selva zu Caspausa wohnen, so seye Er die Feyrtäge, und Sonntäge nicht schuldig auf Tschamuth zu gehen, so weit aber die Wercktäge antreffen thut, wohl.»
Ils 22 da december 1809 ei pader Placi a Spescha vegnius sco caplon a Selva.
Beingleiti ha era el saviu far enconuschientscha culla lavina. El scriva:
«Igl onn 1809 ils 31 da december ei stau ina notg ed in di da tema e da horrur per Selva. La cufla ha entschiet la sera avon da haregiar, cuflau tutta notg ed entuorn las tschun dalla damaun vegn la lavina da Tschenghels da Rusas e rumpa en la casa entadem il vitg, la preit sisum da quella dil maun dadens ed igl esch dado da tschaler ed emplenescha en cun neiv. Sut casa ein dus clavaus fretgi en, rut portas e lenna ed empleniu en cun neiv, ed il tierz fretgs encunter cun neiv. Sur la casa dalla pervenda ora ei ida la lavina tgulond e saccudend la casa. Suenter messa gronda, allas dudisch, duront ch’ils umens da Tschamut eran en casa pervenda per prender resti dil beneficiat dad ir a Tschamut, vegn la lavina dil Ruinatsch, siglent’en las finiastras dalla casa ora giudem dil vitg sut il clavau dalla pervenda e dadens dus eschs nuegl. Tschella lavina bett’en ina talina e questa in chischner e spuorla sin las finiastras dalla casa dalla pervenda bien e ferm e stgira la stiva.» – Quella notizia sesanfla egl urbari da Selva ed ei suttascreta: «Pader Placi, viu cun mes agens egls. Hai scret e sun serendius a Tschamut aunc quei medem di.»
Omisdus onns, che pader Placi ei staus caplon a Selva, eis el setenius si temps d’unviern a Tschamut tier Gion Giusep Riedi.
1812, igl october ei sur Pieder Fidel Weller puspei turnaus a Selva sco caplon. En da Wassen ha el priu duas frestgas fumitgasas tudestgas, Marionna, che rugalava ils fatgs en casa e Catrina Loretz, che fageva las lavurs da fumegl. Ei era duas soras. Sur Weller fuva dretg aug dils dus spirituals Josef Maria Camenisch (†1847) e Giachen Martin Camenisch (†1899), ils quals el ha gidau tiel studi. El sez ha giu fatg ses studis da teologia el collegi helvetic a Milaun 1786 –1791, nua ch’el ei probablamein era vegnius benedius ora sco spiritual. Sur Pieder capeva buca mal l’economia e gidava beinduras era sez a luvrar la pervenda. Sia casa privata a Selva, sco era ils Ruvens dalla Bullatscha, ch’el possedeva, ha el giu testamentau ad ina paupra famiglia. Las ustonzas davos las casas sisum il vitg paran dad esser vegnidas construidas quels onns, sco era l’ustonza entroma sur il vitg, che duei menar il prigulus material dador il vitg oragiu. En l’ustonza davos la casa pervenda ha sur Weller giu ranschau en ina camona sutterrana, nua ch’el saveva prender siu refugi en prighels da lavina. Sche nus sbagliein buc, sch’existan aunc ussa restonzas da quei «staup.»
Sur Weller er’in um pign, sempel e pratics. Siu temps liber applicav’el era per tagliar e turniclar ora caussas en lenn, sco p. ex. ramas, crucifixs, che han aunc ozildi lur valeta. 1817 ei rutta ora a Selva ina malsogna epidemica, dalla quala biars, cunzun glieud veglia, seigien morts. Quella malsogna hagi ina pupratscha, «la veglia Claua», che mava dalla tiara giu a rugar, runau tier. «Ils cavels mavan tut ora, la carn luava quasi naven ed ei vegnevan da fleivel spért; ins numnava quella malsogna il «sturnez». Aschia ha ina veglia persuna raquintau a nus. Ins sto dasperas buc emblidar, che 1817 ei stau igl onn dalla fom e che quei onn ha era purtau sias atgnas miserias en Tujetsch. Ins fagevi paun cun borlas; vegnev’ei ora in truffel d’arar la primavera, sche furschav’ins giu il tratsch e magliava criu. Ina femna da Selva mavi la primavera ora si Davet per urteis mangiauns, per haver enzatgei da magliar.
Sur Pieder Fidel Weller ei era daventaus ina unfrenda da quella epidemia, dil sturnez, ed ei morts ils 29 da schaner 1818 suenter haver pastorau ed operau 22 onns per ses cars convischins da Selva e Tschamut.
Duront il temps da vacatura e da quella epidemia vegnevan ils da Selva a Rueras tier il survetsch divin. Sentelli, ch’ils da Rueras havevan sterment dad els muort prighel da sepigliar. Denton ils da Rueras mavien els bauns enasisum, ils da Selva els bauns oragiudem. Era «ina» precauziun!
Muort ils cuntinuai prighels da lavina er’ei ussa grev da survegnir in caplon per Selva. Negin leva surprender quella pastoraziun. Cheu ha alla finala in giuven spiritual da trenta onns giu il cor e la curascha dad ir a Selva. Igl ei stau sur Gion Giusep Deplaz, sez nativs da Selva. Per carezia e commiseraziun cun ses convischins ha el bandunau sia emperneivla posta a Dardin ed ei vegnius aunc quei onn 1818 a Selva. Cun gronda premura e cun veseivla benedicziun ha quei spiritual pastorau Dadens igl uaul varga curonta onns, entochen sia mort, ils 25 d’october 1859. Il cudisch da mortoris a Sedrun remarca tier il datum da sia mort: «Igl ei stau in spiritual secund la veglia da Diu, pietus, amabels e veramein premuraus per las olmas.»
Sut la pastoraziun da sur Deplaz ei il missiunari pader Francestg Sales Brunner da Mümliswyl, cantun Solothurn, ord la congregaziun dil preziusissim saung, dil pievel numnaus «il pader sogn», vegnius 1832 tochen Selva ed ha teniu leu ina missiun. Ina remarcabla persunalitad, che ha teniu dall’entschatta digl unviern 1831 entochen Pastgas 1832 pliras missiuns ella Cadi e quei cun oreifer success. Ei er’in um grond, pietus, che fageva gia cun sia cumparsa ascetica ina buna impressiun. La missiun cuzzava per ordinari treis dis. El mava da vitg tier vitg, nua che la glieud cumpignava el recitond il sogn rusari; fageva treis entochen quater priedis per di, enten ils quals el plidava sin fetg sempla, capeivla moda sullas verdads fundamentalas. Denter en fuv’el di e notg occupaus cun dar penetienzia.
El medem temps collectava pader Brunner tiel pievel per ereger ina scola per buobs. En uniun cun in cert Probst ha el encuretg da prender si per quei intent in local per tscheins ella Cadi. Nunsurvegnend la casa dil beneficiat si Nossadunna a Trun ed era buca il Hof dalla claustra, eis el serendius a Schluein e priu si leu il casti da barun de Mont per tscheins. Beingleiti ha Brunner cumprau quei casti per la summa da 4500 renschs, dils quals el ha gia igl atun sissu saviu pagar giu cun 3000 renschs. Gia quei onn 1832 han circa 35 scolars frequentau sia scola.
Gl’atun 1833 ei era sia mumma Anna Maria Brunner, naschida Probst, ina pietusa vieua da 70 onns, vegnida da Ruma a Schluein ed ha ranschau en leu in institut per soras dil preziusissim saung.
Pader Brunner ha operau per sia congregaziun en differents loghens, era ell’America, cun gronda premura. El ei morts a Schellenberg (Liechtenstein) ils 29 da december 1859.
Sur Deplaz ha era giu effectuau, ch’ils da Selva han finalmein 1842 survegniu
la lubientscha da puder salvar si per adina il Sontgissim en lur baselgia. Levan
ils Dadens igl uaul far lur devoziun firaus e dumengias, sche savevan els
mintgamai sepervergiar pér da messa gronda. Cun la sura lubientscha ha quei
calau si.
Denton, sur Deplaz era buca mo premuraus per il beinstar spiritual da sia muntanera, era per il beinstar corporal panzava il bien pastur. Co pertgirar sias nuorsas dalla lavina? Quei ha fatschentau dis ed onns siu spért. La lavina ha duront sia pastoraziun a Selva buca caschunau ual grondas sventiras, denton savens anguoscha e tema detgavunda. Pér igl onn 1850 ha ina lavina puspei sfraccau ensemen ina casa e quei ha lu dau caschun da menar atras siu plan – da dislocar il vitg.
Igl ei seformau ina cumissiun, la quala ha sedau tutta breigia da metter en ovra quei plan, numnadamein dad ira cun igl entir vitg Selva talis e qualis per adina a Sutcrestas, ina idea per la quala sur Deplaz ei staus seprius en cun tutta energia. Buca mo la vischnaunca, era ils auters conburgheis dil cantun han ins supplicau dad esser gideivels tier quell’ovra. Denter ils premurai commembers dalla cumissiun sesanflavan plevon sur Durgiai, gerau Lucas Cavegn e landrehter A. Condrau. Era ils Dadens igl uaul havevan lur special comité: statalter Vigeli Venzin, statalter Gion Antoni Peder da Selva e statalter Stiafen Schmed da Tschamut. Quels treis han surpriu da menar ora quella lavur.
«In clom d’agid dalla fontauna dil Rein anteriur als avdonts dil Rein,»
cumparius ella gasetta Amitg dil Pievel, Cuera, scriva sut il datum dils 4 da
mars 1853 denter auter il suandont:
...«La situaziun da Selva vegn dad onn ad onn pli prigulusa, essend ch’ins sto far la tresta observaziun, ch’igl uaulet silla spunda sur Selva pirescha vi pli e pli. Cheutras gudogna il revier dalla lavina ina bia pli gronda extensiun tochen sigl ault e las lavinas vegnan aschia bia pli grondas e prigulusas. Tier quellas vegn lu aunc a vegnir ina devastonta bova, ton pli ch’igl ei tier plievgias gia pliras gadas vegniu menau giu bia glera encunter il vitg. Sch’ils paupers habitonts da Selva ein duront gl’unviern buc in mument segirs da lur veta e rauba, sche vegnan els uss’era la stad a stuer temer e tremblar pella ruina da lur casas.
La suprastonza dalla Vischnaunca Tujetsch ha secartiu da buc astgar uardar tier pli a quei smanatschond prighel da siu vischinadi e sin in pareri daus giu dad in expert clamaus neutier, ha la vischnaunca decretau da translocar Selva empau pli anen sin in emperneivel e sulegliv crest. Per ton pli tgunsch vegnir tier quella dislocaziun, eis ei gia la stad vargada vegniu menau si leu in baghetg, che cuntegn en sia emprem’alzada la baselgia, ella secunda il local pil caplon e pella scola. Uonn duei il baghetg vegnir baghiaus ora interiuramein. L’entschatta dalla dislocaziun duei lu d’atun daventar entras il signur caplon – in venerabel vegliuord da varga 70 onns, che ha sco fideivel pastur buca vuliu bandunar ses parochians, e che ha cun quels gia bia notgs stuiu encurir in refugi en nuegls isolai e leu implorar igl agid divin cun cauldas oraziuns!
Ils cuosts dalla translocaziun vegnan tenor calculaziun digl expert sin 28 000.– frs.; la mesadad dalla populaziun da Selva auda denton pli u meins ella classa pauperila ed aschia sto la vischnaunca sezza haver quitau, co cuvierer la mesadad dils cuosts. Tujetsch ha purtau ils davos onns grondas unfrendas per scolas, pils paupers e per autras comunizeivlas interpresas, tal’uisa che las autoritads cantunalas han per renconuschientscha da sias bialas prestaziuns schau vegnir tier alla vischnaunca bein enqual susteniment. – Per segirar veta e rauba da ses cars vischins da Selva ha la suprastonza concludiu la translocaziun, aber ses mettels tonschan per bia buc ora cheutier. Tal’uisa eis ella necessitada da prender siu refugi tiella beneficenza cristiana.
Essend ch’ei setractescha cheu da liberar in pauper vitg spella fontauna dil Rein dad ina gronda sventira, sche sevolv’ins cun quei clom d’agid oravon tiels avdonts e rog’els per in pign susteniment. Cur che «Novaselva» sesaulza entras lur agid spella tgina dil bi e liber Rein enamiez il tschupi dils glatschers dil Crispalt, Badus e Curnera; cura che tiella consecraziun dalla nova caplutta las oraziuns dils paupers Selvaners, liberai ord lur sgarscheivla situaziun, s’uneschan plein engraziament ed imploreschan per lur cars benefacturs la benedicziun dil tschiel: gie lu sa il Rein far da saver quei bi di a ses avdonts e quels pon lu selegrar giud il bi mument da lur caritad.»
Tgei success quei clom d’agid ha giu savein nus buca dir exactamein. La primavera 1852 han ins entschiet a baghiar la caplutta culla casa pervenda e casa da scola. Lenna e caltschina ha la vischnaunca dau per nuot; ils vischins da Selva e Tschamut han surpriu da metter il material sil plaz. Umens e femnas han fatg cheu bia lavur cumina; era firaus e dumengias vegnev’ei dau lubientscha da luvrar per quei intent suenter il survetsch divin. Ils cuosts per las lavurs vid il baghetg sez han ins encuretg da cuvierer cun regals e collectas, il qual ei era daventau cun bien success. Landrehter A. Condrau ha sedau gronda breigia en quei risguard ed ha gronds merets per Sutcrestas. Il plan da quei baghetg ha arhitect Faller da Glion giu fatg, al qual la lavur ei era vegnida surdada.
La caplutta ei vegnida dedicada a «Nossadunna digl agid» (Marihelf). Plirs onns han ins giu dus zenns ad emprest, in da S. Brida e l’auter da S.Bistgaun. 1865 ei vegniu mess si dus zenns novs, che han custau 600.– frs. Quei deivet han il bia ils respectivs padrins e madretschas pagau, il rest ils vischins. Stau baghiau la caplutta han ins dacheu naven era fatg la stad las usitadas processiuns dalla sonda a Sutcrestas enstagl a Tschamut.
La caplutta cun la habitaziun pil caplon e cul local da scola era ussa finida. Igl unviern 1853/54 ei sur Deplaz serendius per l’emprema ga a Sutcrestas per habitar e tener survetsch divin leu. Ussa dueva era l’autra part dil plan vegnir realisada – transportar las casas da Selva a Sutcrestas. Denton era quei ina caussa, che biars vischins levan buca capir e quei ord differentas raschuns. Per l’ina savevan ils vischins, che Sutcrestas seigi pli umbrivaun e pli humid che Selva. Per l’autra fuv’ei a Sutcrestas tonaton buca dil tuttafatg segir da lavinas, cunzun da vart da Scharinas. Per la tiarza, havess ins vuliu rugadar quellas casas veglias a Selva, sche riscavan ins, che bia massi empaglia. Ultra da quei astgan ins buca emblidar – ins era naschius, tratgs si ed endisaus leu ed ins haveva cumadeivel cul vischinar. Bandunar Selva per adina, quei mava vess. Tgei far?
Alla finala ei il patratg semadiraus da schar las casas dil vitg Selva agrad eri, da far si a Sutcrestas atgnas casas, mintgin sin siu cuost e da habitar leu mo in cert temps digl unviern. Quei ha plaschiu a tuts e quei plan ei era vegnius menaus atras.
Atgnamein havevan vischins da Selva gia pli baul baghegiau clavaus e casas a Sutcrestas, sco plirs suloms vegls laian percorschcr quei aunc ozildi. E buca ditg avon che la caplutta vegni eregida han ils vegls Venzins baghegiau leu ina casa cun lenna dalla casa da lur aug statalter Hans Gieri. Cuort suenter han ils Gion Martins Peder fatg si ina stivetta ed uniu quella cun il clavau per saver habitar leu cass da malaura e perver il muvel. Mo quella ei barschada giu il schaner 1850. La caschun ei stada sequenta. Ils perveseders eran muort tema da lavina seresolvi da star sur notg en Sutcrestas ed havevan scaldau bravamein la pegna. Avon ch’els han giu pervesiu ei la lavina vegnida ed il prighel era varghentaus. Els ein lura serendi a Selva. Duront la notg ei lura il fiug ruts ora en consequenza d’in defect dalla pegna ed ha consumau stiva, clavau, fretg e muvel. – Era Francestg Werth e Franz Loretz han giu baghegiau ina casetta per in sper lur clavaus. Denton, pér suenter che la caplutta ei stada finida ed il survetsch divin vegneva tenius leu duront igl unviern, ein las casas semultiplicadas.
Statalter Gion Antoni Peder e Gion Martin Peder han cumprau ina casa per in a Cavorgia-Plaun s. Leci e tratg a Sutcrestas e baghegiau leu. Statalter Vigeli Venzin ha fatg si ina casa nova. Statalter Giachen Venzin ha cumprau la gronda casa dubla a Cavorgia-sura da Giachen Martin Biarth
Remarcas
1 Il zenn, che purtava quella noda, ei sefendius igl atun vargau
(1908) e vegn uss culaus danovamein ad Aarau.
2 Tenor ina nova scartira «Le massacre de Dissentis» par
R.Graffin. Paris1908 dumbrava l’armada da Loison sul Cuolm d’Ursera 1200 umens.
3 Probabel la curaschusa giuvna, che ha battiu encunter ils
Franzos en vestgadira d’umens.
4 In uclaun, dil qual ei exista mo la baselgia pli, s. Bistgaun.
5 A.B.C. u Regla de leger da pader Beat Ludescher. Quinta e pli gronda ediziun 1839, Cuera; 48 pag.
6 Sut ils Benaults schai il liug cul num la «Caltgera», nua ch’ei exista aunc ozildi restonzas d’in fuorn da barschar caltschina. La crappa da caltschina vegneva menada enagiu dalla Val Ruinatsch.
7 Malgrad tutta tscherca eis ei buca reussiu a nus d’anflar ina
cumpleta gliesta dils nums dallas persunas disgraziadas. – Vigeli e Gion Martin
Peder da Selva han saviu communicar a nus suandonts nums: Statalter Hans Gieri
Riedi e sia dunna Margreta Castgina naschida Monn; Giusep Hetz e sia dunna
Cresenzia; Onna Maria Condrau (emprema dunna da Martin Casper Condrau) cun ina
feglia; Gion Mihel Riedi cun duas soras, treis persunas libras, (ad ina da
quellas soras han ins stuiu tagliar giu omisduas combas per saver deliberar);
Bistgaun Sievi, in mat vegl persul; Gion Paul Diogg, in vieu vegl; Onna Margreta
Caviezel.
8 Igl uclaun Cavorgia-sura, sin intschess da Mustér e che udeva tier Tujetsch, ei svanius totalmein dapi 1867. Las treis davosas casas, che fuvan leu, udevan: ina a Giachen Martin Biarth (oriunds da Medel), l’autra a statalter Sigisbert Monn (transportada sin Gonda, che Gion Antoni Deragisch habitescha ussa), e la tiarza a Rosa Cresenzia Casparin, la quala casa treis vischins da Rueras: Duri Berther, Giachen Fidel Cavegn e Tumaisch Huonder han cumprau giu e duvrau per lenna da barschar. – La davosa famiglia, che ha habitau a Cavorgia-sura ei stau Sep Antoni Deplazes, oriunds da Laus, maridaus cun Madleina, feglia da statalter Sigisbert Monn, e ch’ei setratgs 1867 vi Surrein-Tujetsch. – Giachen Martin Curschellas, ch’ei curdaus el cumbat culs Fanzos a Rehanau 1799, fuva da Cavorgia-sura. – Statalter Sigisbert Monn da Cavorgia-sura, morts igl 1. d’october 1864, ei staus il davos, che ha purtau terschola en Tujetsch, sco ei era usitau tscheu e leu tier beinstonta glieud; – ina moda, ch’ei senza dubi vegnida ord Frontscha.
9 La brev originala sesanfla egl archiv episcopal a Cuera.
10 La plontaziun da Rusas sur Selva ha la vischnaunca entschiet 1891 e mess gronds cuosts. Il Cantun e la Confederaziun han contribuiu leutier frs. 7697. 20.